**Všeobecne záväzné nariadenie č. 4/2016**

**o prevádzkovaní obchodu a služieb a o prevádzkovom a predajnom čase na území Obce Nižná Myšľa**

Obecné zastupiteľstvo v Nižnej Myšli na základe ustanovenia § 4 ods. 3 písm. i) a § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov vydáva pre Obec Nižná Myšľa toto

**VŠEOBECNE ZÁVÄZNÉ NARIADENIE**

**o prevádzkovaní obchodu a služieb a o prevádzkovom a predajnom čase**

**na území Obce Nižná Myšľa (ďalej len „VZN“)**

**Čl. I**

**Úvodné ustanovenia**

Týmto VZN sa podrobne upravuje prevádzkový čas pre oblasť obchodu a prevádzky služieb na území Obce Nižná Myšľa v súlade s platnými právnymi predpismi Slovenskej republiky. Toto VZN vytvára možnosti pre občanov na obstaranie nákupov a služieb, pre riadne zásobovanie, nočný kľud, či verejný poriadok a zabezpečuje podmienky pre fyzické osoby – podnikateľov a právnické osoby, (ďalej len „prevádzkovateľ“), ktoré podnikajú v katastrálnom území obce Nižná Myšľa (ďalej len „obec“).

**Čl. II**

**Vymedzenie pojmov**

1. Obchodnou činnosťou pri zriaďovaní prevádzky a oznámení prevádzkového času sa rozumie vykonávanie obchodnej činnosti a poskytovanie obchodných služieb v stálych prevádzkach.
2. Spotrebiteľom sa rozumie fyzická alebo právnická osoba, ktorá nakupuje tovar alebo využíva služby.
3. Predávajúcim je osoba, ktorá spotrebiteľovi predá tovar alebo poskytuje služby.

**Čl. III**

**Čas predaja a povinnosti prevádzkovateľa**

1. Prevádzkový čas v prevádzkach obchodu a služieb upravuje obec v súlade s miestnymi záujmami tak, aby boli uspokojené potreby obyvateľov:

**a.)**všeobecný prevádzkový čas v dňoch pondelok až nedeľa od 06:00 hod. do 22:00hod.

1. prevádzkovateľ môže na území obce prevádzkovať prevádzkovú jednotku v čase od 06:00 hod. do 22:00 hod. bez obmedzenia.
2. Každý prevádzkovateľ je povinný svoju prevádzkareň zvonku viditeľne označiť svojim obchodným menom tak, ako ho má zapísané v Obchodnom alebo v inom príslušnom registri.
3. Na vhodnom a trvale viditeľnom mieste prevádzkarne musí byť uvedené :

**a)** obchodné meno a sídlo,

**b)** meno a priezvisko osoby zodpovednej za činnosť prevádzkarne,

**c)** prevádzková doba určená pre spotrebiteľa,

**d)** kategória, skupina a trieda pohostinských prevádzkarní a ubytovacích zariadení.

**Čl. IV**

**Pravidlá prevádzkovania v nočnom čase**

1. V dobe od 22.00 hod. do 06.00 hod. (ďalej len nočná prevádzka) môže prevádzkovateľ poskytovať služby (mať otvorenú prevádzku ) len na základe rozhodnutia obce.
2. K žiadosti o vydanie rozhodnutia o povolenie nočnej prevádzky v zmysle ods. 1 tohto ustanovenia je prevádzkovateľ povinný predložiť:

- živnostenský list, koncesnú listinu alebo výpis z obchodného registra

- preukázanie vlastníckej vzťahu k priestoru, resp. preukázanie vzťahu

k priestoru, v ktorom je prevádzka umiestnená (LV, nájomná zmluva)

- súhlas s prevádzkovou dobou od vlastníka budovy.

1. Obec vydá súhlasné rozhodnutie k prevádzkovej dobe po 22.00 hod. za predpokladu, že prevádzka nebude negatívne vplývať na životné prostredie a nebude rušiť nočný kľud. Rozhodnutie obec vydá na dobu určitú – na jeden rok.
2. Ak je prevádzkový čas alebo čas predaja navrhnutý prevádzkovateľom v rozpore so záujmami obce a jej obyvateľov, na základe opodstatnených sťažností na rušenie nočného kľudu, porušovanie verejného poriadku, poškodzovanie životného prostredia a pod. obec vyzve prevádzkovateľa na zjednanie nápravy. V prípade opakovaného porušovania nočného pokoja, obec rozhodnutím starostu obce zakáže prevádzku služieb v čase nočného kľudu.

**Čl. V**

**Osobitné ustanovenia**

1. V prípade jednorazového predĺženia prevádzkového času z dôvodu mimoriadnej požiadavky pre uzavretú spoločnosť je prevádzkovateľ povinný doručiť obecnému úradu oznámenie najneskôr 5 pracovných dní pred konaním akcie.
2. Pri dočasnom uzavretí prevádzkarne je prevádzkovateľ povinný na mieste, kde je uvedený prevádzkový čas, označiť začiatok a koniec uzavretia, a to najneskôr do 24 hodín pred dočasným uzavretím prevádzkarne za predpokladu, že prevádzkareň bude uzavretá dlhšie ako jeden deň.
3. Pri zrušení prevádzkarne je prevádzkovateľ povinný písomne informovať najneskôr sedem dní pred zrušením prevádzkarne miestne príslušný okresný úrad a obec o tom, kde a kto je povinný vyrovnať prípadné záväzky.
4. Povinnosti podľa odseku 2 a odseku 3 sa vzťahujú aj na predaj tovaru a poskytovanie služieb mimo prevádzkarne.

2

**Čl. VI**

**Kontrola a sankcie**

1. Kontrolu dodržiavania tohto všeobecne záväzného nariadenia sú oprávnení vykonávať starosta obce, poslanci Obecného zastupiteľstva, zamestnanec úradu, na základe osobitného splnomocnenia starostom obce a hlavný kontrolór obce.
2. Za neplnenie povinností vyplývajúcich z tohto nariadenia, porušenie § 2 ods. 1 tohto nariadenia možno prevádzkovateľovi uložiť pokutu v blokovom konaní do výšky minimálne 150 €.

**Čl. VII**

**Záverečné ustanovenia**

1. Na tomto všeobecne záväznom nariadení sa uznieslo Obecné zastupiteľstvo obce Nižná Myšľa dňa 25.04.2016 uznesením č. 14/11/2016
2. Toto všeobecne záväzné nariadenie nadobúda účinnosť dňom 26.04.2016
3. Zmeny a doplnky tohto všeobecne záväzného nariadenia schvaľuje Obecné zastupiteľstvo obce Nižná Myšľa.

V Nižnej Myšli, dňa 25.04.2016

Ing. Miroslav Sisák

starosta obce

Návrh VZN vyvesený na úradnej tabuli v obci Nižná Myšľa dňa 07.04.2016

VZN vyvesené na úradnej tabuli v obci dňa 26.04.2016

VZN nadobúda účinnosť dňa 26.04.2016

3